CELEX: 
Language: mt
Date: 2019-03-07 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Annessi I u II tar-Regolament (UE) Nru 510/2011 tal-Parlament Ewropew u tal-Kunsill dwar il-monitoraġġ tal-emissjonijiet tas-CO2 minn vetturi kummerċjali ħfief ġodda tat-tip approvat fi proċess b’diversi stadji

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Mill-1 ta’ Settembru 2019, proċedura tat-test regolatorja ġdida għall-kejl tal-emissjonijiet tas-CO2 u tal-konsum tal-fjuwil minn vetturi ħfief, il-Proċedura ta’ Ttestjar Armonizzata fuq Livell Dinji għall-Vetturi Ħfief (WLTP) se tissostiwixxi ċ-Ċiklu ta’ Sewqan Ewropew Ġdid (NEDC). Għalhekk, il-metodoloġija eżistenti għad-determinazzjoni tal-emissjonijiet tas-CO2 u tal-konsum tal-fjuwil mill-vetturi N1 tat-tip approvat fi proċess b’diversi stadji trid tiġi sostitwita.
            
            
               Ir-Regolament (UE) Nru 510/2011 jispeċifika li l-emissjonijiet speċifiċi ta’ CO2 ta’ vettura b’diversi stadji jridu jiġu allokati lill-manifattur tal-vettura bażi. Bħala konsegwenza, ġiet żviluppata proċedura ġdida sabiex il-manifattur tal-vettura bażi jkun jista’ jippjana b’mod effettiv u b’ċertezza suffiċjenti l-konformità tiegħu mal-mira speċifika ta’ CO2 tiegħu. 
            
            
               Il-proċedura l-ġdida hija bbażata fuq il-metodu ta’ interpolazzjoni previst fir-Regolament (UE) 2017/1151 u hija mfassla b’tali mod li twassal għal valuri tal-emissjonijiet tas-CO2 li jkunu kemm jista’ jkun rappreżentattivi ta’ dawk il-valuri ddeterminati għall-vettura kompletata finali. Il-Kummissjoni se tivvaluta kontinwament ir-rappreżentattività tal-valuri tal-emissjonijiet tas-CO2. Fil-każ ta’ diverġenza sinifikanti u kontinwa, il-valuri tal-emissjonijiet tas-CO2 għall-vetturi kompletati finali se jintużaw għall-finijiet tal-konformità mal-miri.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Ġie kkonsultat Grupp ta’ Ħidma stabbilit taħt il-Grupp ta’ Esperti dwar l-emissjonijiet tas-CO2 mill-vetturi bil-mutur. Dan il-Grupp kien ukoll involut mill-qrib fl-iżvilupp tal-approċċ għad-determinazzjoni tal-emissjonijiet tas-CO2 u tal-konsum tal-fjuwil mill-vetturi N1 tat-tip approvat fi proċess b’diversi stadji.
            
            
               3.ELEMENTI ĠURIDIĊI TAL-ATT DELEGAT
            
            
               L-Annessi I u II tar-Regolament (UE) Nru 510/2011 huma emendati bil-ħsieb li tiġi applikata l-metodoloġija l-ġdida għad-determinazzjoni tal-emissjonijiet tas-CO2 u l-konsum tal-fjuwil mill-vetturi N1 tat-tip approvat fi proċess b’diversi stadji mill-1 ta’ Settembru 2019.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 7.3.2019
            
            
               li jemenda l-Annessi I u II tar-Regolament (UE) Nru 510/2011 tal-Parlament Ewropew u tal-Kunsill dwar il-monitoraġġ tal-emissjonijiet tas-CO2 minn vetturi kummerċjali ħfief ġodda tat-tip approvat fi proċess b’diversi stadji
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 510/2011 tal-Parlament Ewropew u tal-Kunsill tal-11 ta’ Mejju 2011 li jistabbilixxi standards ta’ rendiment fir-rigward tal-emissjonijiet tal-vetturi kummerċjali ħfief ġodda bħala parti mill-approċċ integrat tal-Unjoni biex jitnaqqsu l-emissjonijiet tas-CO2 minn vetturi ħfief
                  1
               , u b’mod partikolari t-tieni subparagrafu tal-Artikolu 8(9) u r-raba’ subparagrafu tal-Artikolu 13(6) tiegħu,
            
            
               Billi:
            
            
               (1)Mill-1 ta’ Settembru 2019, il-vetturi ħfief kollha se jkunu soġġetti għal proċedura tat-test regolatorja ġdida għall-kejl tal-emissjonijiet tas-CO2 u tal-konsum tal-fjuwil minn vetturi ħfief, il-Proċedura ta’ Ttestjar Armonizzata fuq Livell Dinji għall-Vetturi Ħfief (WLTP) stabbilita fir-Regolament tal-Kummissjoni (UE) 2017/1151
                  2
               , li tissostitwixxi ċ-Ċiklu ta’ Sewqan Ewropew Ġdid (NEDC) stabbilit fir-Regolament tal-Kummissjoni (KE) Nru 692/2008
                  3
               . Għalhekk jenħtieġ li tiġi stabbilita metodoloġija ġdida għad-determinazzjoni tal-emissjonijiet tas-CO2 u tal-konsum tal-fjuwil mill-vetturi tal-kategorija N1 tat-tip approvat fi proċess b’diversi stadji (“vetturi b’diversi stadji”). 
            
            
               (2)Skont ir-Regolament (UE) Nru 510/2011, l-emissjonijiet speċifiċi ta’ CO2 ta’ vettura b’diversi stadji jridu jiġu allokati lill-manifattur tal-vettura bażi. Sabiex il-manifattur tal-vettura bażi jkun jista’ jippjana b’mod effettiv u b’ċertezza suffiċjenti l-konformità tiegħu mal-miri tal-emissjonijiet speċifiċi tiegħu, jenħtieġ li tiġi stabbilita metodoloġija li tiżgura li l-emissjonijiet tas-CO2 u l-massa tal-vetturi bażi mhux kompletati li se jiġu allokati lil dak il-manifattur ikunu magħrufa fil-mument tal-produzzjoni u l-bejgħ tal-vettura bażi mhux kompletata, u mhux biss meta l-manifattur tal-istadju finali jqiegħed il-vettura kompletata fis-suq.
            
         
         
            
               (3)Fid-determinazzjoni tal-emissjonijiet tas-CO2 tal-vettura bażi mhux kompletata, huwa xieraq li jintuża l-metodu ta’ interpolazzjoni previst fir-Regolament (UE) 2017/1151, fejn il-valuri tal-input speċifiċi jenħtieġ li jitfasslu b’tali mod li jwasslu għal valuri tal-emissjonijiet tas-CO2 u tal-massa li jkunu kemm jista’ jkun rappreżentattivi ta’ dawk il-valuri ddeterminati sussegwentement għall-vettura kompletata finali. Sabiex tiġi żgurata l-konsistenza, il-kalkolu tal-mira tal-emissjonijiet speċifiċi tal-manifattur tal-vettura bażi jenħtieġ li jqis il-valuri tal-massa ddeterminati għal dak l-iskop. 
            
            
               (4)Il-manifattur tal-vettura bażi jenħtieġ li jirrapporta lill-Kummissjoni l-valuri tal-input li jkunu ntużaw għall-metodu ta’ interpolazzjoni kif ukoll l-emissjonijiet tas-CO2 u l-valuri tal-massa tal-vettura bażi mhux kompletata. Fl-istess ħin, l-Istati Membri jenħtieġ li jkomplu jirrapportaw lill-Kummissjoni l-emissjonijiet speċifiċi ta’ CO2 u l-massa tal-vetturi kompletati finali.
            
            
               (5)Fuq il-bażi ta’ dik id-data irrapportata, il-Kummissjoni jenħtieġ li tivvaluta kontinwament ir-rappreżentattività tal-valuri tal-emissjonijiet tas-CO2 tal-vettura bażi u tgħarraf il-manifatturi bi kwalunkwe diverġenza misjuba. Fil-każ ta’ diverġenza sinifikanti u kontinwa bejn l-emissjonijiet speċifiċi medji ta’ CO2 tal-vettura kompletata finali u l-medja tal-valuri tas-CO2 ta’ monitoraġġ iddeterminati għall-manifattur tal-vettura bażi, jenħtieġ li jintużaw il-valuri għall-vetturi kompletati finali biex jiġi ddeterminat jekk il-manifatturi jikkonformawx mal-miri tal-emissjonijiet speċifiċi tagħhom.
            
            
               (6)Għalhekk jenħtieġ li l-Annessi I u II tar-Regolament (UE) Nru 510/2011 jiġu emendati skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Annessi I u II tar-Regolament (UE) Nru 510/2011 huma emendati skont l-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 7.3.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 145, 31.5.2011, p. 1.  
               
               
                  
                     (2)
                  
                        Ir-Regolament tal-Kummissjoni (UE) 2017/1151 tal-1 ta’ Ġunju 2017 li jissupplimenta r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi, li jemenda d-Direttiva 2007/46/KE tal-Parlament Ewropew u tal-Kunsill, ir-Regolament tal-Kummissjoni (KE) Nru 692/2008 u r-Regolament tal-Kummissjoni (UE) Nru 1230/2012 u li jħassar ir-Regolament tal-Kummissjoni (KE) Nru 692/2008 (ĠU L 175, 7.7.2017, p. 1).
               
               
                  
                     (3)
                  
                        Ir-Regolament tal-Kummissjoni (KE) Nru 692/2008 tat-18 ta’ Lulju 2008 li jimplimenta u jemenda r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għall-informazzjoni dwar it-tiswija u l-manutenzjoni tal-vettura (ĠU L 199, 28.7.2008, p. 1).
               
            
      
    ---documentbreak--- 
      
         
         
            
               ANNESS 
            
            
            
               L-Annessi I u II tar-Regolament (UE) Nru 510/2011 huma emendati kif ġej:
            
            
               (1)Fl-Anness I, fil-punt 1(c), jiżdied il-paragrafu li ġej:
            
            
               “Fil-każ ta’ vetturi b’diversi stadji mhux kompletati msemmija fil-punt 1a tal-Parti A tal-Anness II, għandha tintuża l-massa ta’ monitoraġġ (Mmon) minflok il-valur M. Il-massa ta’ monitoraġġ għandha tiġi kkalkolata bil-formula li ġejja:
            
            
               Mmon = MRObase x B0
            
            
               Fejn,
            
            
               MRObase u B0 huma kif definiti fil-punt 1a.1(a) tal-Parti A tal-Anness II.”.
            
            
               (2)Fl-Anness II, il-Parti A hija emendata kif ġej:
            
            
               (a)il-punt 1.2 jitħassar b’effett mill-1 ta’ Jannar 2021;
            
            
               (b)jiddaħħlu l-punti 1a, 1a.1, 1b u 1c li ġejjin: 
            
            
               “1a. Emissjonijiet speċifiċi ta’ CO2 tal-vetturi b’diversi stadji tal-kategorija N1 iddeterminati skont ir-Regolament (UE) 2017/1151
            
            
               B’effett mill-1 ta’ Settembru 2019, għal kull vettura bażi mhux kompletata tal-kategorija N1 soġġetta għal approvazzjoni tat-tip b’diversi stadji skont id-Direttiva 2007/46/KE, manifattur għandu jiddetermina u jirrapporta lill-Kummissjoni l-emissjonijiet speċifiċi ta’ CO2 ta’ dik il-vettura bażi, aktar ’il quddiem “l-emissjonijiet tas-CO2 ta’ monitoraġġ” skont il-metodoloġija stabbilita fil-punt 1a.1. 
            
            
               Il-Kummissjoni għandha tuża l-emissjonijiet tas-CO2 ta’ monitoraġġ tal-vettura bażi mhux kompletata rrapportati lilha skont l-ewwel paragrafu biex tikkalkola l-emissjonijiet speċifiċi medji ta’ CO2 tal-manifattur tal-vettura bażi fis-sena kalendarja li fiha tkun irreġistrata l-vettura b’diversi stadji kompletata, ħlief meta jkunu ssodisfati l-kundizzjonijiet imsemmijin fil-punt 1b.
            
            
               Għall-vetturi bażi kompletati, għandhom jintużaw l-emissjonijiet tas-CO2 u l-massa f’kundizzjoni ta’ sewqan ta’ dik il-vettura għall-fini tal-monitoraġġ tas-CO2.
            
            
               1a.1
                     Kalkolu tal-emissjonijiet speċifiċi ta’ CO2 tal-vettura bażi mhux kompletata
            
            
               Il-manifattur tal-vettura bażi għandu jikkalkola l-valur tas-CO2 ta’ monitoraġġ ta’ vettura bażi mhux kompletata individwali skont il-metodu ta’ interpolazzjoni msemmi fil-punti 3.2.3.2 jew 3.2.4 tas-Subanness 7 tal-Anness XXI tar-Regolament (UE) 2017/1151 skont il-metodoloġija applikata għall-approvazzjoni tat-tip tal-emissjonijiet tal-vettura bażi, fejn it-termini għandhom ikunu kif definiti f’dak il-punt bl-eċċezzjonijiet li ġejjin:
            
            
               (a)Massa tal-vettura individwali
            
            
               It-terminu “TMind” imsemmi fil-punti 3.2.3.2.2.1 jew 3.2.4.1.1.1 tas-Subanness 7 tal-Anness XXI tar-Regolament (UE) 2017/1151 għandu jiġi sostitwit bil-massa prestabbilita tal-vettura bażi, DMbase, jew, fejn japplika, bil-massa tat-test tal-vehicle low, TML jew bil-massa tat-test tal-vehicle high, TMH.
            
         
         
            
               Id-DMbase għandha tiġi kkalkolata bil-formula li ġejja:
            
            
               DMbase = MRObase x B0 + 25 kg + MVL
            
            
               Fejn,
            
            
               MRObase 
                     hija l-massa f’kundizzjoni ta’ sewqan tal-vettura bażi kif definit fil-punt 3.2.5 tal-Anness XXI tar-Regolament (UE) 2017/1151
            
            
               B0 
                     huwa l-valur tal-massa tal-karozzerija ta’ 1.375 
            
            
               MVL 
                     hija l-massa rappreżentattiva tat-tagħbija tal-vettura, li tfisser 28 fil-mija tat-tagħbija massima tal-vettura fejn it-tagħbija massima tal-vettura hija definita bħala l-massa massima mgħobbija teknikament permissibbli mnaqqsa bil-massa f’kundizzjoni ta’ sewqan tal-vettura bażi mmultiplikata b’B0, u mnaqqsa b’25 kg. 
            
            
               Il-ċifra B0 hija kkalkolata bħala l-medja ponderata tal-proporzjon bejn is-somma tal-massa f’kundizzjoni ta’ sewqan tal-vetturi bażi mhux kompletati għall-vetturi b’diversi stadji kollha rreġistrati fis-sena kalendarja u l-massa prestabbilita miżjuda kkalkolata skont it-Taqsima 5 tal-Anness XII tar-Regolament (KE) Nru 692/2008, u l-massa f’kundizzjoni ta’ sewqan tal-vetturi bażi għall-vetturi b’diversi stadji kollha rreġistrati fis-snin kalendarji 2015, 2016 u 2017.
            
            
               Iċ-ċifra B0 għandha tiġi aġġustata sal-31 ta’ Ottubru 2021 fuq il-bażi tal-valuri tal-massa rilevanti tal-vetturi b’diversi stadji rreġistrati fis-snin kalendarji 2018, 2019 u 2020 ikkalkolati bil-formuli li ġejjin:
            
            
               Formula 1:
            
            
            
            
               
                  
            
            
               Fejn,
            
            
               Ay
                     hija l-medja ponderata tal-proporzjon bejn Mfi u Mbi
            
            
               Mfi
                     hija l-massa f’kundizzjoni ta’ sewqan tal-vettura bażi biż-żieda tal-massa prestabbilita miżjuda kif definit fit-Taqsima 5 tal-Anness XII tar-Regolament (KE) Nru 692/2008.
            
            
               Mbi
                     hija l-massa f’kundizzjoni ta’ sewqan tal-vettura bażi
            
            
               n
                     huwa n-numru ta’ vetturi bażi għall-vetturi b’diversi stadji kollha rreġistrati fis-sena kalendarja
            
            
               Formula 2:
            
            
               
                  
            
            
               Fejn, 
            
         
         
            
               Ai
                     hija l-medja ponderata kif ikkalkolata fil-Formula 1
            
            
               ni
                     huwa n-numru ta’ vetturi bażi għall-vetturi b’diversi stadji kollha rreġistrati f’sena kalendarja
            
            
               Meta l-massa prestabbilita tal-vettura bażi DMbase tkun aktar baxxa mill-massa tat-test tal-vehicle low, TML, tal-familja ta’ interpolazzjoni, TMind għandha tiġi sostitwita b’TML.
            
            
               Meta l-massa prestabbilita tal-vettura bażi DMbase tkun ogħla mill-massa tat-test tal-vehicle high, TMH, tal-familja ta’ interpolazzjoni, TMind għandha tiġi sostitwita b’TMH.
            
            
               (b)Ir-reżistenza għad-dawrien tal-vettura individwali
            
            
               Ir-reżistenza għad-dawrien tal-vettura bażi għandha tintuża għall-finijiet tal-punt 3.2.3.2.2.2 jew 3.2.4.1.1.2 tas-Subanness 7 tal-Anness XXI tar-Regolament (UE) 2017/1151.
            
            
               (c)Erja ta’ quddiem
            
            
               Fil-każ ta’ vettura bażi mhux kompletata li tappartjeni għal familja tal-matriċi tat-tagħbija fit-triq, il-manifattur għandu jiddetermina t-terminu “Af” imsemmi fil-punt 3.2.3.2.2.3 tas-Subanness 7 tal-Anness XXI tar-Regolament (UE) 2017/1151 skont waħda mill-alternattivi li ġejjin:
            
            
               (i)l-erja ta’ quddiem tal-vettura rappreżentattiva tal-familja tal-matriċi tat-tagħbija fit-triq, f’m2; 
            
            
               (ii)il-valur medju tal-erja ta’ quddiem tal-vehicle high u tal-vehicle low tal-familja ta’ interpolazzjoni, f’m2;
            
            
               (iii)l-erja ta’ quddiem tal-vehicle high tal-familja ta’ interpolazzjoni, fil-każ li ma jintużax il-metodu ta’ interpolazzjoni, f’m2.
            
            
               Fil-każ ta’ vettura bażi mhux kompletata li ma tappartjenix għal familja tal-matriċi tat-tagħbija fit-triq, għandu jintuża l-valur tal-erja ta’ quddiem tal-vehicle high tal-familja ta’ interpolazzjoni. 
            
            
            
               1b.
                     Rappreżentattività tal-valur tas-CO2 ta’ monitoraġġ
            
            
               Mis-sena kalendarja 2020, kull sena l-Kummissjoni għandha tivvaluta r-rappreżentattività tal-valuri medji tas-CO2 ta’ monitoraġġ irrapportati mill-manifattur tal-vettura bażi meta mqabbla mal-medja tal-emissjonijiet speċifiċi ta’ CO2 tal-vetturi kompletati rreġistrati fis-sena kalendarja rilevanti u għandha tgħarraf lill-manifattur tal-vettura bażi dwar il-valutazzjoni tagħha. 
            
            
               Meta dik il-valutazzjoni turi diverġenza b’4 % jew aktar bejn il-medja tal-emissjonijiet speċifiċi ta’ CO2 tal-vetturi kompletati kollha u l-medja tal-emissjonijiet tas-CO2 ta’ monitoraġġ tal-vetturi bażi relatati kollha ta’ manifattur għal sentejn kalendarji suċċessivi, il-Kummissjoni għandha tuża l-medja tal-emissjonijiet speċifiċi ta’ CO2 tal-vetturi kompletati fis-sena kalendarja sussegwenti biex tikkalkola l-emissjonijiet speċifiċi medji ta’ CO2 tal-manifattur tal-vettura bażi jew il-konsorzju f’dik is-sena. Fil-każ ta’ diverġenzi kontinwi, dak il-kalkolu għandu jiġi ripetut kull tliet snin.
            
            
               1c. 
                     Rappurtar tad-data mill-manifatturi tal-vetturi bażi
            
            
               Il-manifatturi tal-vetturi bażi, għal kull vettura bażi kompletata jew mhux kompletata mressqa għal approvazzjoni b’diversi stadji u mibjugħa minnhom fis-sena kalendarja preċedenti fl-Unjoni, għandhom jirrapportaw id-data li ġejja lill-Kummissjoni sat-28 ta’ Frar kull sena:   
            
            
               (a)in-numru ta’ identifikazzjoni tal-vettura;
            
            
               (b)l-identifikatur tal-familja ta’ interpolazzjoni;
            
         
         
            
               (c)l-emissjonijiet speċifiċi ta’ CO2 tal-vettura bażi;
            
            
               (d)l-erja ta’ quddiem (speċifika l-alternattiva applikabbli);
            
            
               (e)ir-reżistenza għad-dawrien tal-vettura bażi;
            
            
               (f)il-massa ta’ monitoraġġ; 
            
            
               (g)il-massa f’kundizzjoni ta’ sewqan tal-vettura bażi; 
            
            
               (h)il-massa rappreżentattiva tat-tagħbija tal-vettura kif definita fil-punt 1a.1 ta’ dan l-Anness.
            
            
            
               (c)Il-punt 2 huwa sostitwit b’dan li ġej:
            
            
               “Id-dettalji msemmija fil-punt 1 għandhom jittieħdu miċ-ċertifikat ta’ konformità jew ikunu konsistenti maċ-ċertifikat ta’ konformità maħruġ mill-manifattur tal-vettura kummerċjali ħafifa rilevanti. Id-dettalji l-oħra għandhom jittieħdu mid-dokumentazzjoni tal-approvazzjoni tat-tip jew mill-informazzjoni rrapportata mill-manifattur tal-vettura bażi skont il-punt 1c. L-Istati Membri għandhom jieħdu l-miżuri meħtieġa biex jiżguraw preċiżjoni adegwata fil-proċedura ta’ monitoraġġ. Meta ċ-ċertifikat ta’ konformità jispeċifika kemm il-massa minima kif ukoll dik massima għal vettura kummerċjali ħafifa, l-Istati Membri għandhom jużaw iċ-ċifra massima biss għall-fini ta’ dan ir-Regolament. Fil-każ ta’ vetturi li jaħdmu b’żewġ tipi ta’ fjuwil (petrol/gass) li ċ-ċertifikati ta’ konformità tagħhom ikollhom ċifri speċifiċi tal-emissjonijiet tas-CO2 għaż-żewġ tipi ta’ fjuwil, l-Istati Membri għandhom jużaw iċ-ċifra mkejla għall-gass biss.”